હવામાનની આગાહી કરનારા ભ્રષ્ટાચારી છે એવું હજી સુધી સાબિત નથી થયું અને આશા રાખીએ કે એવું ન પણ હોય, પરંતુ આપણે ત્યાં ખોટી આગાહીઓ થાય છે એ હકીકત છે. એનું એક કારણ એ અપાય છે કે હવામાન વિભાગ હજી બાવા આદમના જમાનાનાં સાધનો અને પદ્ધતિ વાપરે છે. બીજું બહાનું તો હંમેશાં હાથવગું હોય કે કુદરતનો ભરોસો નહીં, ગમે ત્યારે રૂપ બદલી શકે. વળી, દિનબદિન દેશનું જ નહીં દુનિયાભરનું હવામાન અણધારી રીતે બદલાવા, રાધર બગડવા માંડ્યું છે, એમાં કોઈ શું કરી શકે? ત્રણેક વર્ષ પહેલાં પાકિસ્તાનમાં એક ખેડૂતે સરકાર પર કેસ કરેલો કે હવામાન બગડી રહ્યું છે, એ જાણ્યા બાદ સરકારની ફરજ છે કે કુદરતી કોપ સામે નાગરિકોનું રક્ષણ કરવું અને એ ફરજ નહીં બજાવનાર સરકારને અપરાધી ઠરાવવી જોઈએ. આપણે ત્યાં હજી કોઈને આવો વિચાર નથી આવ્યો, પણ પરિસ્થિતિ સુધરી નહીં તો કદાચ કોઈને એવો કેસ નોંધાવવાની કે આંદોલન શરૂ કરવાની પ્રેરણા મળશે. આ સાંભળ્યા પછી જોકે બીજો વિચાર આવે છે કે ખોટી આગાહીઓ કરનાર પર કેસ થતા હોય કે કરવા જોઈએ, તો હવામાન વિભાગનીયે પહેલાં કોને ઝપટમાં લેવા જોઈએ?- યુ આર રાઇટ, જ્યોતિષીઓને.